Document ID: 31988D0235

31988D0235
L 105/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 март 1988 година
относно предоставяне на дерогация за Дания и определяне на еквивалентните санитарни условия, които трябва да бъдат съблюдавани по отношение на разфасоването на прясно месо
(88/235/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 64/433/ЕИО на Съвета от 26 юни 1964 г. относно здравни проблеми, засягащи търговията в Общността с прясно месо (1), последно изменена с Директива 86/587/ЕИО (2), и по-специално член 13 от нея,
като има предвид, че съгласно член 13 от Директива 64/433/ЕИО в съответствие с процедурата, установена в член 16, по искане на всяка една от държавите-членки може да бъде предоставена дерогация от параграф 45, буква в) от приложение I, при условие че държавата-членка предоставя подобни гаранции; като има предвид, че тези изключения трябва да определят санитарните условия, които са най-малко еквивалентни на тези, съдържащи се в горепосоченото приложение;
като има предвид, че с писмо от 29 октомври 1987 г. властите в Дания са представили на Комисията своето искане за предоставяне на дерогация от параграф 45, буква в) от приложение I към Директива 64/433/ЕИО за разфасоването на прясно говеждо, телешко и свинско месо; като има предвид, че е необходимо определените като алтернативни санитарни условия да са най-малко еквивалентни на тези, посочени в параграф 45, буква в) от приложение I към Директива 64/433/ЕИО;
като има предвид, че санитарните условия, предложени от Дания, са еквивалентни на тези, посочени в параграф 45, буква в) от приложение I към Директива 64/433/ЕИО;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Чрез дерогация от разпоредбите на параграф 45, буква в) от приложение I към Директива 64/433/ЕИО, Дания може да разреши разфасоването на прясно говеждо, телешко и свинско месо при условията, посочени в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 7 март 1988 година.

Labels: 18
17
6